Entré Kr. 155
International free jazz af den fineste slags
FUSK er en international kvartet ledet af den danske trommeslager og komponist Kasper Tom. Gruppen har tre anmelderroste album bag sig på tyske og polske pladeselskaber og har turneret i det meste af Europa siden 2008.
Bandet tæller to af Danmarks fremmeste rytmegruppe-folk: den fremragende bassist Richard Andersson og den Svendborg-baserede trommeslager Kasper Tom. Desuden to af Europas fremtrædende improvisatorer: den legendariske, tyske basklarinettist Rudi Mahall og fantastiske,polske trompetist Tomasz Dabrowski – begge unikke formidlere på deres respektive instrument.
FUSK spiller trommeslager Kasper Toms musik, som i de senere år har fået mange flotte ord med på vejen af Europas jazzanmeldere. Bandets seneste LP The Jig Is Up er med på "top 10 best of 2018"-lister hos både Den Belgiske Radio (BRF), Polish Jazzblogspot og amerikanske Cadence Magazine.
Lyden af dansk jazz anno 2019 (support)
Oktetten Johannes Gammelgaards ABC giver et frisk bud på lyden af dansk jazz anno 2019.
Med fødderne solidt plantet i den danske sangskat tager bandet på musikalske udflugter, hvor indtryk fra amerikansk free jazz blandes med idéer fra den nutidige svenske jazzscene.
Sangbare melodier afløses af tunge basgange og nuanceret improvisation og skaber en bredspektret musikalsk oplevelse med plads til både leg og alvor.
I bandets nyeste projekt har Johannes Gammelgaard skrevet musik til syv udvalgte digte af den danske poet og designer Piet Hein. Digtene berører eksistentielle temaer som tiden, evigheden og menneskets plads i verden og er dermed lige så aktuelle i dag, som da Piet Hein skrev dem tilbage i 1940'erne.